David Cameron gaan bedankDavid Cameron Die Britse premier David Cameron het te kenne gegee dat hy gaan bedank nadat Brittanje in ŉ referendum besluit het om die Europese Unie (EU) te verlaat. Cameron het gesê hy sal bedank teen die tyd dat die Konserwatiewe Party se konferensie in Oktober gehou word. Volgens Cameron moet die Britte se besluit om die EU te verlaat gerespekteer word, maar gaan hy nie die “kaptein” wees wat die skip deur die moeilike onderhandelinge met die EU gaan stuur nie. Britse aandele val intussen skerp met die markte wat open en beleggers wat skarrel om op die nuus te reageer. Die Britse pond het ŉ 31 jaar-laagtepunt getref. Die FTSE 100 in Londen het met 8,7% tot 5790 punte getuimel. Die Britse pond het tot $1,3706 geval teen die Amerikaanse dollar. Die Duitse DAX het met soveel as 10% geval. Indien die verlies tot die einde van die dag voortduur, sal dit die grootste val in die indeks se geskiedenis wees. Die kredietgraderingsagentskap S&P het vroeër bevestig dat die Verenigde Koninkryk waarskynlik sy finale AAA-kredietgradering sal kwyt wees. Die prys van Brent-ruolie het met 5% gedaal tot $48,3 per vat. Brittanje se besluit om die EU te verlaat sal na verwagting in die komende jare swaar weeg op die Britse ekonomie, en moontlik aanleiding gee tot ‘n resessie. Die daling in die pond kan inflasie opstoot en die onsekerheid oor die land se toekomstige handelsverhoudinge kan besighede sku maak om te belê.